Klaus Iohannis a promulgat legea privind plafonarea prețurilor la alimente
Președintele Klaus Iohannis a promulgat legea care prelungește perioada de plafonare a prețurilor la anumite produse alimentare. Față de lista anterioară, nu se mai regăsesc anumite produse.
Conform actului normativ, ordonanţa de urgenţă se aplică până la data de 31 decembrie 2024.
Ministrul Agriculturii şi Dezvoltării Rurale, Florin Barbu, preciza recent că va monitoriza prețurile alimentelor, inclusiv ale celor care au fost scoase recent din lista produselor cu adaos comercial limitat. Oficialul a precizat că dacă procesatorii şi retailerii nu vor respecta în continuare prețurile, lista produselor cu adaos comercial limitat va fi lărgită din nou.
Social-democraţii spuneau, legat de plafonarea preturilor, că "decizia PSD vine în urma numărului mare de solicitări din partea cetăţenilor pentru menţinerea limitării adaosului comercial la alimente de bază – aceasta fiind cea mai bună dovadă a eficienţei măsurii promovate de PSD".
Lista produselor alimentare cu prețuri plafonate
Anexa din ordonanţa de urgenţă a Guvernului nr. 67/2023 privind instituirea unei măsuri cu caracter temporar de combatere a creşterii excesive a preţurilor la unele produse agricole şi alimentare prevede următoarea listă de produse şi alimente pentru care este aplicată limitarea adaosului comercial:
- pâine albă simplă cu gramaj cuprins între 300-500 grame, fără specialităţi;
- lapte de vacă de consum 1 litru, grăsime 1,5%, cu excepţia UHT;
- brânză telemea de vacă vrac;
- iaurt simplu din lapte de vacă, 3,5% grăsime, cu gramaj maxim 200 grame;
- făină albă de grâu "000" până la 1 kg;
- mălai până la 1 kg;
- ouă de găină calibrul M;
- ulei de floarea-soarelui până la 2 litri;
- carne proaspătă pui (carne pui, în aplicarea prezentei ordonanţe de urgenţă, înseamnă: pui întreg, tacâmuri de pui, pulpe pui întregi cu os şi aripi de pui, varianta standard);
- carne proaspătă porc (carne porc, în aplicarea prezentei ordonanţe de urgenţă, înseamnă: carne porc lucru, pulpă porc cu os şi fără os, spată de porc;
- legume proaspete vrac (ceea ce înseamnă: roşii, ceapă, castraveţi, fasole uscată, morcovi, ardei gras Bianca şi ardei capia, usturoi);
- fructe proaspete vrac (ceea ce înseamnă mere roşii şi mere golden, prune, pere, struguri de masă);
- cartofi proaspeţi albi vrac;
- zahăr alb tos până la 1 kg;
- smântână 12% grăsime;
- unt până la 250 grame;
- magiun până la 350 grame.